Britney Amber

**Britney Amber**, echte namme: **Amber Victoria Rizzo** (Banning (Kalifornje), 10 novimber 1986), is in Amerikaansk neakenmodel, stripper en pornografysk aktrise fan Italjaansk etnysk komôf, dy't yn it ferline ek wol gebrûk makke hat fan 'e artystenammen Britney Angel, Brittany Angel, Brittany Amber en Brittany. Neffens har offisjele opjefte is se 1.65&nbsp;m, mei in gewicht fan 52&nbsp;kg en kupmaat 36D, dêr't oan kommen is troch in boarstfergruttingsoperaasje te ûndergean.

## Libben en karriêre
Britney Amber waard yn 1986 berne yn Banning, yn 'e steat Kalifornje. Se groeide op yn Beaumont, ek yn Kalifornje. Op 'e middelbere skoalle waard se twa kear fan skoalle stjoerd foar't se úteinlik besleat om har oplieding net ôf te meitsjen. Letter helle se troch jûnsûnderwiis lykwols dochs noch har diploma en learde se fierder oan 'e universiteit. Neitiid wurke se in hoart as nachtresepsjoniste yn in hotel.

Yn 2007 sette Amber dermei útein om as prostituee te wurkjen op 'e *[[Moonlite BunnyRanch]]* yn Carson City yn Nevada, de iennichste Amerikaanske steat dêr't prostitúsje legaal is. Hja waard dêrta brocht troch de dokudramarige *[[Cathouse]]*, oer datseldichste bordeel, dy't útstjoerd waard troch de Amerikaanske tillefyzjestjoerder HBO. Yn april 2008 liet se har boarsten fergrutsje fan in B-kup nei in D-kup. Fia in oare pornoaktrise dy't ek op 'e *Moonlite BunnyRanch* wurke, rekke Amber úteinlik behelle yn 'e pornoyndustry.

Amber makke yn 2008, doe't se 22 jier wie, har debút yn in pornografyske film. Har earste sêne wie in aaklike ûnderfining mei in akteur dy't har rûch behannele en yn triennen efterliet. Neitiid ûntsloech Amber har doetiidske agint en naam se ynstee pornoaktrise Shy Love as ympressario yn 'e earm. Neffens de Internet Adult Film Database (IAFD) hat se ûnderwilens yn mear as 225 pornofilms spile, û.m. foar sokke foaroansteande labels as *[[Pure Play Media]]*, *[[Evil Angel (filmstudio)|Evil Angel]]*, *[[Devil's Film]]*, *[[Hustler Video]]*, *[[Third Degree Films]]*, *[[Diabolic Video]]*, *[[Digital Playground]]*, *[[Zero Tolerance (filmstudio)|Zero Tolerance]]*, *[[Vivid Entertainment]]*, *[[Wicked Pictures]]*, *[[Penthouse (fideolabel)|Penthouse]]*, *[[Adam & Eve (bedriuw)|Adam & Eve]]*, *[[Red Light District]]* en *[[Anabolic Video]]*. Ek hat Amber in protte wurke foar pornosites as *[[BangBros]]*, *[[Brazzers]]* en *[[Muffia]]*. Troch de jierren hinne hat se trije kear nominearre west foar in *[[AVN Award]]* (de *[[Oskar]]* fan 'e pornowrâld). Yn 2012 spile se de haadrol yn 'e film *Barbwire XXX*, in pornografyske parody op it Pamela Anderson-fehikel *[[Barb Wire (film)|Barb Wire]]*.

Njonken har aktearwurk is Britney Amber ek aktyf as neakenmodel en hat se posearre foar in ferskaat oan neakenblêden. Fierders giet se ek geregeldwei op toernee by de Amerikaanske stripklubs lâns as in *[[feature dancer]]*. Op 1 july 2014 lansearre se har eigen praatprogramma op 'e radio, *The Britney Amber Show*, dy't útstjoerd wurdt op *Radio Temptation*.

## Prizen en nominaasjes

## Keppelings om utens
* Offisjele webside fan Britney Amber
* Biografy en filmografy fan Britney Amber yn 'e ''Internet Movie Database'' (IMDb)
* Biografyske gegevens en filmografy fan Britney Amber yn 'e ''Internet Adult Film Database'' (IAFD)